ประกาศคณะกรรมการองค์การเพื่อการปฏิรูประบบสถาบันการเงิน เรื่อง หลักเกณฑ์ เงื่อนไข และวิธีการขายทรัพย์สินประเภทอสังหาริมทรัพย์ของสถาบันการเงินที่ไม่อาจแก้ไขหรือฟื้นฟูฐานะ หรือการดำเนินงานได้จำนวน 56 ราย ฉบับแก้ไขเพิ่มเติม
ประกาศคณะกรรมการองค์การเพื่อการปฏิรูป
ประกาศคณะกรรมการองค์การเพื่อการปฏิรูป
ระบบสถาบันการเงิน
เรื่อง หลักเกณฑ์
เงื่อนไข และวิธีการขายทรัพย์สิน
ประเภทอสังหาริมทรัพย์
ของสถาบันการเงินที่ไม่อาจแก้ไขหรือฟื้นฟูฐานะ
หรือการดำเนินงานได้จำนวน
๕๖ ราย
ฉบับแก้ไขเพิ่มเติม[๑]
 

โดยที่เป็นการสมควรแก้ไขเพิ่มเติมประกาศคณะกรรมการองค์การเพื่อการปฏิรูประบบสถาบันการเงิน
เรื่อง หลักเกณฑ์ เงื่อนไข และวิธีการในการขายทรัพย์สินประเภทอสังหาริมทรัพย์
ของสถาบันการเงินที่ไม่อาจแก้ไขหรือฟื้นฟูฐานะหรือการดำเนินงานได้จำนวน ๕๖ ราย
ฉบับลงวันที่ ๒๕ กันยายน พ.ศ. ๒๕๔๑

อาศัยอำนาจตามความในมาตรา ๑๖ (๓)
แห่งพระราชกำหนดการปฏิรูประบบสถาบันการเงิน พ.ศ. ๒๕๔๐
คณะกรรมการองค์การเพื่อการปฏิรูประบบสถาบันการเงินออกข้อกำหนดแก้ไขเพิ่มเติมหลักเกณฑ์
เงื่อนไข และวิธีการขายทรัพย์สินประเภทอสังหาริมทรัพย์ ของสถาบันการเงินที่ไม่อาจแก้ไขหรือฟื้นฟูฐานะหรือการดำเนินงานจำนวน
๕๖ ราย ฉบับลงวันที่ ๒๕ กันยายน พ.ศ. ๒๕๔๑ ดังต่อไปนี้

ข้อ ๑
ให้ยกเลิกความในข้อ ๓.๒.๖ แห่งประกาศคณะกรรมการองค์การเพื่อการปฏิรูประบบสถาบันการเงิน
เรื่อง หลักเกณฑ์ เงื่อนไข และวิธีการขายทรัพย์สินประเภทอสังหาริมทรัพย์
ของสถาบันการเงินที่ไม่อาจแก้ไขหรือฟื้นฟูฐานะหรือการดำเนินงานจำนวน ๕๖ ราย ฉบับลงวันที่
๒๕ กันยายน พ.ศ. ๒๕๔๑ และให้ใช้ข้อความดังต่อไปนี้แทน
๓.๒.๖
ผู้จะซื้อต้องดำเนินการรับโอนอสังหาริมทรัพย์และชำระราคาส่วนที่เหลือให้เสร็จสิ้นภายในกำหนดเวลาที่
ปรส. หรือ คณะอนุกรรมการ แล้วแต่กรณี กำหนดไว้สำหรับแต่ละรายการ
หากเกินกำหนดเวลาดังกล่าวยกเว้นกรณีตาม ข้อ ๓.๒.๗ ให้ผู้ทำการหรือสถาบันการเงิน แล้วแต่กรณี
มีสิทธิเรียกค่าเสียหายจากการผิดนัด ในอัตราร้อยละ ๒๕ (ยี่สิบห้า) ของราคาส่วนที่เหลือ
ต่ออสังหาริมทรัพย์หนึ่งรายการต่อปีนับจากวันครบกำหนดดังกล่าว จนกว่าจะชำระเสร็จสิ้นโดยผู้ทำการหรือสถาบันการเงินนั้นจะไม่รับผิดชอบต่อความเสียหาย
ความบกพร่อง หรือการรอนสิทธิใด ๆ ที่เกี่ยวกับอสังหาริมทรัพย์ดังกล่าว
หากผู้จะซื้อไม่มาดำเนินการรับโอนอสังหาริมทรัพย์
ไม่ว่าเหตุใด ๆ รวมทั้งเหตุสุดวิสัย โดยไม่ได้รับการผ่อนผันจากคณะอนุกรรมการ
ภายในกำหนดเวลาตามวรรคแรก ยกเว้นกรณีตามข้อ ๓.๒.๗
ให้ถือว่าผู้จะซื้อได้สละสิทธิการซื้อในอสังหาริมทรัพย์นั้น
และไม่มีสิทธิเรียกร้องเอาคืนซึ่งเงินที่ชำระแล้วทั้งหมด รวมทั้งตกลงให้สถาบันการเงินมีสิทธินำอสังหาริมทรัพย์นั้นออกประมูลใหม่

ข้อ ๒ ให้เพิ่มข้อความต่อไปนี้เป็นข้อ ๔.๓.๕
แห่งประกาศคณะกรรมการองค์การเพื่อการปฏิรูประบบสถาบันการเงิน เรื่อง หลักเกณฑ์
เงื่อนไข และวิธีการขายทรัพย์สินประเภทอสังหาริมทรัพย์
ของสถาบันการเงินที่ไม่อาจแก้ไขหรือฟื้นฟูฐานะหรือการดำเนินงานจำนวน ๕๖ ราย
๔.๓.๕ ในกรณีที่ผู้เข้าร่วมการประมูลประสงค์จะชำระราคาด้วยวิธีการอื่น
ให้เสนอต่อคณะกรรมการ ปรส. พิจารณาเป็นรายกรณีไป

ข้อ ๓
ประกาศนี้ให้มีผลใช้บังคับตั้งแต่บัดนี้เป็นต้นไป


ประกาศ ณ วันที่ ๑๙ มกราคม พ.ศ. ๒๕๔๒
อมเรศ ศิลาอ่อน
ประธานกรรมการ
องค์การเพื่อการปฏิรูประบบสถาบันการเงิน














พัสสน/จัดทำ
๒๒ ตุลาคม ๒๕๕๒

โชติกานต์/ปรับปรุง
๑๖ พฤษภาคม ๒๕๕๙







[๑] ราชกิจจานุเบกษา เล่ม ๑๑๖/ตอนพิเศษ ๘ ง/หน้า ๖๘/๒๗ มกราคม ๒๕๔๒